27 Botšofading bja gagwe, Samuele o ile a bona gabotse gore Jehofa o dirile phetho e botse ka go dira gore Dafida a tšeele Saulo legato. Saulo o ile a thoma go ba le lehufa le le bolayago le go ba mohlanogi. Lega go le bjalo, Dafida o ile a bonagatša dika tše dibotse—sebete, potego le tumelo. Tumelo ya Samuele e ile ya matlafala le go feta ge a be a le kgauswi le go hwa. O ile a bona gore ga go na bothata bjo bo nyamišago goba boemo bjoo Jehofa a ka palelwago ke go bo rarolla, go bo lokiša goba go bo fetoša tšhegofatšo. Mafelelong Samuele o ile a hwa a phetše mo e nyakilego go ba nywaga e lekgolo gomme a re tlogeletše mohlala o mobotse. Ga go makatše ge Baisiraele ka moka ba ile ba llišwa ke lehu la monna yoo yo a botegago! Le lehono bahlanka ba Jehofa ba swanetše go ipotšiša gore: ‘Na ke tla ekiša tumelo ya Samuele?’